Jun 2021 – Kosmos
Dien belastingopgawes liewer digitaal in
Posted on 30 Jun 2021 30 Jun 2021 by Darren Smith
Die uitvoerende hoof van die Namibiese Inkomste-agentskap NamRa, Sam Shivute het belastingbetalers in die land daaraan herinner dat vandag die laaste dag is om belastingopgawes in te dien. Die agentskap doen 'n beroep op belastingbetalers om eerder hulle opgawes digitaal deur die ITAS-stelsel in te dien, veral in verband met Covid-19. Individue en maatskappye wat uitdagings ondervind moet 'n skrywe aan NamRa rig om uitstel te vra wat hulle vandag moet bereik. Shivute het met Kosmos 94.1 Nuus gesels.
Geingob verbied reis tussen streke
President Hage Geingob het pas aangekondig dat die hele land onder inperking is. Reis tussen streke is verbode. Daar mag slegs binne streke gereis word. Slegs noodsaaklike dienste, inwoners en nooddienste mag streke binnekom en weer verlaat. Hy het ook die aandklokreël vervroeg wat nou vanaf nege-uur saans tot vier-uur soggens geld.
Aussie muisspesie na meer as 150 jaar herontdek
Posted on 30 Jun 2021 by Yanna Smith
'n Muis is herontdek nadat dit in 1857 laas op 'n eiland aan die kus van Wes-Australië gesien is. Wetenskaplikes het DNS-monsters wat hulle tydens navorsing versamel het vergelyk en op 'n klein bevolking van die Shark Bay-muis, ook bekend as 'n djoongari, afgekom. Daar is egter nie genoeg van hierdie spesie om te oorleef op die eiland van 42 vierkante kilometer in Shark Bay nie, en daar is intussen van hulle na twee ander eilande geneem om nuwe bevolkings te vestig. Die navorsing word volgende maand in die joernaal PNAS gepubliseer.
Byna 100 000 leerders gaan in 2022 in Khomas inskryf
Posted on 30 Jun 2021 30 Jun 2021 by Yanna Smith
Die goewerneur van die Khomas-streek, Laura McLeod-Katjirua, het in haar streeksrede gesê volgende jaar gaan sowat 99 411 leerders by skole inskryf en 63 nuwe klaskamers is nodig. Sy sê inskrywerings in die streek het in 2020 vanaf 94 999 leerders tot 97 176 in 2021 gestyg.
Toeriste kan vrylik in land reis
President Hage Geingob het in sy Covid-toespraak aangekondig het dat reis tussen streke besperk is, mag toeriste vrylik reis regoor die land mits daar die nodige bewyse is wat besprekings en meer insluit. Die nuwe maatreëls is tot 15 Julie geldig.
Taiwan: Seun 27 keer tydens judo-oefening neergegooi
Posted on 30 Jun 2021 by Darren Smith
'n Sewe-jarige seun in Taiwan is dood na hy 27 keer tydens 'n judo-oefening deur sy klasmaat en afrigter neergegooi is. Die kind het bloeding op die brein gekry waarna hy in 'n koma ingegaan het. Sy ouers het sy lewensondersteuningstelsel nou ná 70 dae afgeskakel, berig internasionale media.
Burgers van EU moet aansoek doen om in Verenigde Koninkryk te bly
Burgers van die Europese Unie het tot die einde van vandag tyd om aansoek te doen om in die Verenigde Koninkryk te bly, of hulle regte te verloor. Dit is volgens die post-Brexit-reëls wat die Britse regering ingestel het. Hiervolgens word burgers van die EU en hulle families se vryheid van beweging beëindig. Hulle moet nou aansoek doen vir regstoestemming om onder die EU-skikkingskema in Brittanje te bly. Meer as 2,7 miljoen aansoekers het goedkeuring gekry om aan te bly, terwyl sowat 94 000 se aansoeke geweier is.
Ohlthaver & List rig veldhospitaal by Windhoek Sentrale Hospitaal op
Ohlthaver & List het 1,8 miljoen Namibiese dollar geskenk om 'n 1 500 vierkante meter Covid-veldhospitaal met 70 beddens langs Windhoek Sentrale hospitaal in twee fases op te rig. Namibia Breweries Limited as deel van die O&L-groep sal ook een miljoen Namibiese dollar skenk om 63 ton mediese suurtstof te verseker. Die uitvoerende hoof van die O&L-groep, Sven Thieme, gesels met Kosmos 94.1 Nuus
Sven Thieme het ook die belangrikheid van betrokkenheid van almal beklemtoon.
Fopnuus oor Covid-19 kan jou tien jaar in tjoekie laat sit
Die prokureur-generaal van Namibië, Festus Mbandeka, het tydens die Covid-opdatering gesê dat sommige lede van die publiek om vals inligting oor Covid-19 deel. Mbandeka het gesê die verspreiding van vals Covid-inligting kan iemand in die moeilikheid laat beland as hy of sy skuldig aan so 'n oortreding bevind word. Hy het gesê die vonnis kan tot tien jaar gevangenisstraf wees.
Gasvryheid- en alkoholbedryf erg deur nuwe Covid-inperkings geraak
Die nuwe Covid-maatreëls gaan 'n groot invloed op sekere ondernemings hê. Alhoewel sommige sektore skynbaar nie so erg geraak gaan word nie, gaan die gasvryheids- en alkoholsektore erg hieronder ly. President Hage Geingob het vandag aangekondig die verkoop van alkohol sal van Maandae tot Donderdae vanaf nege-uur soggens tot ses-uur saans plaasvind. Daar sal geen drank op naweke verkoop word nie. Alle alkoholverkope vind op 'n wegneembasis, behalwe in hotelle en gastehuise, waar gaste tuisgaan en restaurante mag ook slegs kos op 'n wegneembasis verkoop.